Պիա Կրամլինգ

**Պիա Կրամլինգ** (, ), շվեդ շախմատիստուհի, գրոսմայստեր, 1992 թվականին դարձել է հինգերորդ կինը, որն արժանացել է ՖԻԴԵ-ի այդ տիտղոսին։ 1980-ականների սկզբից ի վեր նա եղել է աշխարհի ամենաուժեղ կին խաղացողներից մեկը, ինչպես նաև երեք անգամ ՖԻԴԵ-ի համաշխարհային վարկանիշային աղյուսակում ամենաբարձր վարկանիշ ունեցող կինը։ 1984 թվականի հունվարի վարկանիշային ցուցակում առաջին վարկանիշ ունեցող կինը։ Եվրոպայի կրկնակի չեմպիոն (2003 և 2010): Շախմատային Օսկար մրցանակի դափնեկիր (1983):

## Կենսագրություն
Կրամլինգը և Յուդիթ Պոլգարը (որոնք որոշել են չխաղալ կանանց մրցաշարերում) միակ կանայք են, որոնք 2000 թվականից առաջ արժանացել են գրոսմայստերի կոչման և երբեք չեն նվաճել կանանց աշխարհի չեմպիոնի թագը։ Կրամլինգը նշել է, որ աշխարհի առաջնությունը թիմային ջանք է, և շախմատի ավելի հզոր երկրները կարողանում են իրենց խաղացողներին կարևոր մրցումներում ապահովել ավելի լավ աջակցությամբ։ Կրամլինգը չորս անգամ բավական մոտ է եղել չեմպիոնության համար պայքարին (բոլորը՝ տարբեր տասնամյակներում)։ 1986 և 1996 թվականների հավակնորդների մրցաշարում նա զբաղեցրել է համապատասխանաբար 4-րդ և 3-րդ տեղերը։ Այն ժամանակվանից, երբ կանանց աշխարհի առաջնությունն անցկացվել է նոկաուտ ձևաչափով, նա հասել է կիսաեզրափակիչ՝ 2008 և 2015 թվականներին։ Այդ վերջին արդյունքները նրան իրավունք են տվել մասնակցելու ՖԻԴԵ-ի կանանց Գրանդ Պրիի շարքին՝ համապատասխանաբար 2009-2011 և 2015-2016 թվականներին։

Եվրոպայում նա ունեցել է ավելի մեծ հաջողություններ․ 2003 և 2010 թվականներին դարձել է կանանց Եվրոպայի անհատական շախմատի առաջնության հաղթող։ 2006 թվականին նա հաղթել է Բիլի «Accentus Ladies Tournament» մրցաշարում։

Կրամլինգը ստացել է միջազգային վարպետի  կոչումը 1983 թվականին, իսկ գրոսմայստերի կոչումը՝ 1992 թվականին։ Նա հաղթել է Կիա Ռեյմոնդի այն մրցաշարում, որտեղ ձեռք է բերել իր առաջին գրոսմայստերի նորմը։ Իր երեք գրոսմայստերի նորմերը նա վաստակել է Իտալիայում։

## Ձեռքբերումներ
Կրամլինգը Շվեդիայի աղջիկների և պատանիների առաջնության չեմպիոն է դարձել 1976 թվականին։ Մասնակցել է Եվրոպայի պատանեկան առաջնությանը (1982/1983)։ 1980-ականների սկզբից հանդիսանում է Շվեդիայի ամենաուժեղ շախմատիստուհին․ երկրի տղամարդկանց առաջնությունում (1987) կիսել է 2-3-րդ տեղերը։ Հաջողությամբ հանդես է եկել տղամարդկանց միջազգային մրցաշարերում՝ Կոպենհագեն (1983)՝ 3-4-րդ, Գյոուսդալ (1983)՝ 4-8-րդ, Ստոկհոլմ (1983/1984)՝ 3-6-րդ, Ռեյկյավիկ (1984)՝ 5-6-րդ, Բիլ (1984)՝ 6-8-րդ տեղերը։

Շվեդիայի կանանց հավաքականի կազմում (1-ին խաղատախտակ) նա երեք անգամ նվաճել է անհատական ոսկե մեդալ՝ շախմատի օլիմպիադաներում 1984, 1988 և 2022 թվականներին։ 1985 թվականից մասնակցել է աշխարհի առաջնության մրցումներին․ միջզոնային մրցաշար (Հավանա, 1985)՝ 3–5-րդ տեղեր, լրացուցիչ մրցախաղ-մրցաշար (Ստոկհոլմ, 1985)՝ 1-ին տեղ, հավակնորդուհիների մրցաշար (Մալմյո, 1986)՝ 4–5-րդ տեղեր։ Կանանց այլ միջազգային մրցաշարերում նրա լավագույն արդյունքներն են՝ Թբիլիսի (1984)՝ 6-րդ տեղ, Բարսելոնա (1984) և Սմեդերևսկա-Պալանկա (1985)՝ 1-ին տեղեր։

2021 թվականի նոյեմբերին Ռիգայում նա զբաղեցրել է 16-րդ տեղը «ՖԻԴԵ-ի կանանց մեծ շվեյցարական մրցաշարում»։

## Անձնական կյանք
Կրամլինգը ամուսնացած է իսպանացի գրոսմայստեր Խուան Մանուել Բելոն Լոպեսի հետ։ Նրանք հանդիպել են Ցյուրիխում 1984 թվականին և ամուսնացել չորս տարի անց։ Կրամլինգի 1992 թվականին գրոսմայստերի կոչումից հետո նրանք դարձել են առաջին շախմատային զույգը, որոնք երկուսն էլ արժանացել են շախմատի բարձրագույն տիտղոսին։ Բելոնը և կրամլինգը մի քանի տարի ապրել են Իսպանիայում, բայց հետագայում վերադարձել են Շվեդիա։

Նրանց դուստրը՝ Աննա Կրամլինգ Բելոնը, կանանց ՖԻԴԵ-ի վարպետ է, ինչպես նաև շախմատային YouTube-բլոգեր և Twitch հոսթինգ։ Շախմատի 42-րդ և 44-րդ օլիմպիադաներում մայրն ու դուստրը միասին հանդես են եկել Շվեդիայի հավաքականի կազմում․ Պիան եղել է թիմի ավագը և խաղացել է 1-ին խաղատախտակին, իսկ Աննան՝ համապատասխանաբար 5-րդ և 3-րդ խաղատախտակներին։

## Վարկանիշի փոփոխություն

## Ծանոթագրություններ

## Արտաքին հղումներ

Կատեգորիա:Շվեդ շախմատիստներ
Կատեգորիա:Շախմատի գրոսմայստերներ
Կատեգորիա:Շախմատի կանանց գրոսմայստերներ
Կատեգորիա:Շախմատային օլիմպիադաների մասնակիցներ
Կատեգորիա:Շախմատիստներ այբբենական կարգով